王之道
题李梦发摇碧堂
群山俯平湖，冰壶浸蒲壁。
奫沦五千顷，岝峉一万尺。
苍松偃旌盖，翠竹林剑戟。
纤尘不可到，湛湛见沙碛。
诗人嗜好异，方寸富泉石。
堂成欲临赋，牋管罗几席。
偶然对涟漪，微风缓摇碧。
高吟寓动静，真尝废晨夕。
璇题壮檐楹，玉轴走宾客。
清商入葱蒨，积雨洗炎赫。
翱翔下幽鹭，从容出圆鲫。
穿荷过独舸，傍柳倚轻策。
此兴复不浅，何日当有获。
君方事閒放，佳处勿轻掷。
明年谷鸣驺，金闺遂通籍。